Document ID: 32010D0571

SKLEP KOMISIJE
z dne 24. septembra 2010
o spremembi Priloge k Direktivi 2002/95/ES Evropskega parlamenta in Sveta glede izjem v zvezi z uporabo svinca, živega srebra, kadmija, šestvalentnega kroma, polibromiranih bifenilov ali polibromiranih difenil etrov zaradi prilagoditve znanstvenemu in tehničnemu napredku
(notificirano pod dokumentarno številko C(2010) 6403)
(Besedilo velja za EGP)
(2010/571/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2002/95/ES Evropskega parlamenta in Sveta z dne 27. januarja 2003 o omejevanju uporabe nekaterih nevarnih snovi v električni in elektronski opremi (1) ter zlasti člena 5(1) Direktive,
ob upoštevanju naslednjega:
(1)
Direktiva 2002/95/ES prepoveduje uporabo svinca, živega srebra, kadmija, šestvalentnega kroma, polibromiranih bifenilov (PBB) ali polibromiranih difenil etrov (PBDE) v novi električni in elektronski opremi (EEO), dani v promet po 1. juliju 2006. Izjeme od prepovedi so navedene v Prilogi k navedeni direktivi. Te izjeme je treba pregledati zaradi prilagoditve znanstvenemu in tehničnemu napredku.
(2)
Pregled izjem je pokazal, da mora za nekatere uporabe svinca, živega srebra, kadmija ali šestvalentnega kroma še naprej veljati izjema od prepovedi, saj odstranitev teh nevarnih snovi v takih posebnih uporabah še vedno ni znanstveno in tehnično izvedljiva. Zato je primerno, da se te izjeme ohranijo.
(3)
Pregled izjem je pokazal, da je za nekatere uporabe svinca, živega srebra ali kadmija odstranitev ali nadomestitev uporabe teh snovi postala znanstveno ali tehnično mogoča. Zato je primerno, da se te izjeme ukinejo.
(4)
Pregled izjem je pokazal, da bo za nekatere uporabe svinca, živega srebra ali kadmija odstranitev ali nadomestitev uporabe teh snovi postala znanstveno ali tehnično mogoča v bližnji prihodnosti. Zato je primerno, da se za te izjeme določijo datumi prenehanja veljavnosti.
(5)
Pregled izjem je pokazal, da je za nekatere uporabe živega srebra delna odstranitev ali nadomestitev uporabe te snovi znanstveno ali tehnično mogoča. Zato je primerno, da se omeji količina živega srebra, dovoljena pri teh uporabah.
(6)
Pregled izjem je pokazal, da je za nekatere uporabe živega srebra v bližnji prihodnosti znanstveno ali tehnično mogoča le delna in postopna odstranitev ali nadomestitev uporabe te snovi. Zato je primerno, da se postopno omeji količina živega srebra, dovoljena pri takih uporabah.
(7)
V nekaterih primerih je popravilo EEO z nadomestnimi deli, ki bi bili različni od originalnih, nemogoče. Zato je treba pri popravilu EEO samo za te primere dovoliti uporabo nadomestnih delov, ki vsebujejo svinec, živo srebro, kadmij, šestvalentni krom ali polibromirane difenil etre, za katere je veljala izjema, in sicer če je bila ta EEO dana v promet, preden je zadevna izjema prenehala veljati ali bila ukinjena.
(8)
Uredba Komisije (ES) št. 244/2009 z dne 18. marca 2009 o izvajanju Direktive Evropskega parlamenta in Sveta 2005/32/ES v zvezi z zahtevami za okoljsko primerno zasnovo neusmerjenih svetil v gospodinjstvu (2) in Uredba Komisije (ES) št. 245/2009 z dne 18. marca 2009 o izvajanju Direktive Evropskega parlamenta in Sveta 2005/32/ES z zvezi z zahtevami za okoljsko primerno zasnovo fluorescenčnih sijalk brez vdelanih predstikalnih naprav, visokointenzivnostnih sijalk in predstikalnih naprav in svetilk za delovanje teh sijalk ter o razveljavitvi Direktive Evropskega parlamenta in Sveta 2000/55/ES (3) določata okvirna merila za uporabo živega srebra v svetilih. Čeprav je vsebnost živega srebra v svetilih po Uredbah (ES) št. 244/2009 in (ES) št. 245/2009 pomembno okoljsko merilo, se je štelo primerneje opredeliti njeno uporabo v Direktivi 2002/95/ES, ki obravnava tudi vrste svetil, ki niso zajete v teh uredbah.
(9)
Analiza, izvedena za ukrepe iz Uredbe (ES) št. 244/2009 glede nekaterih uporab živega srebra, je pokazala, da je delna odstranitev ali nadomestitev uporabe te snovi znanstveno in tehnično mogoča brez negativnih učinkov na okolje, zdravje in/ali varnost potrošnikov, ki bi bili večji od koristi nadomestitve. Zato je primerno, da se v skladu z Uredbo (ES) št. 244/2009 omeji vsebnost živega srebra pri takih uporabah.
(10)
V Prilogi k Uredbi 2002/95/ES so potrebne znatne spremembe. Zaradi jasnosti je treba spremeniti celotno Prilogo.
(11)
Komisija se je v skladu s členom 5(2) Direktive 2002/95/ES posvetovala z ustreznimi stranmi.
(12)
Direktivo 2002/95/ES je zato treba ustrezno spremeniti.
(13)
Ukrepi iz tega sklepa so v skladu z mnenjem odbora, ustanovljenega s členom 18 Direktive 2006/12/ES Evropskega parlamenta in Sveta (4) -
SPREJELA NASLEDNJI SKLEP:
Člen 1
Priloga k Direktivi 2002/95/ES se nadomesti z besedilom iz Priloge k temu sklepu.
Člen 2
Ta sklep je naslovljen na države članice.
V Bruslju, 24. septembra 2010

Labels: 3
7
1
20